ለእሁዱ ወሳኝ ጨዋታ ዝግጅታችንን አጠናቀናል -አሰልጣኝ ሰውነት ቢሻው
አዲስ አበባ፤ ጥቅምት 2/2006 (ዋኢማ) – ለ2014ቱ የብራዚል የዓለም ዋንጫ ለማለፍ ከናይጀሪያ ጋር የደርሶ መልስ ጨዋታ ብቻ የሚቀረው የኢትዮጵያ ብሔራዊ ቡድን እሁድ አዲስ አበባ ላይ ለሚያደርገው ወሰኝ ጨዋታ ዝግጅቱን ማጠናቀቁን አቶ ሰውነት ቢሻው ዛሬ በኢንተርኮንትኔንታል በሰጡት ጋዜጣዊ መግለጫ ተናገሩ፡፡በደቡብ አፍሪካ አስተናጋጅነት በተካሄደው የአፍሪካ ዋንጫ ዋሊያዎቹ ከልምድ ማነስ የፈጠሩዋቸውን ስህትቶች በዝግጅት ወቅት ለማስተካከል ጥረት ተደርጓል ብለዋል አሰልጣኙ፡፡የዋሊያዎቹ አባላት በጨዋታው ታሪካዊ ድል ለማስመዝገብ በአሁኑ ወቅት በጥሩ ብቃትና ተነሳሽነት ላይ እንደሚገኙም አስልጣኙ ተናግረዋል፡፡ዝግጅታችን የናይጀሪያን የተለያዩ ጨዋታዎች መመልከትን ያካተተ ነበር ያሉት አሰልጣኝ ሰውነት ይህም ደካማና ጠንካራ ጎናቸውን በመለየት ጨዋታውን እንዴት ማሸነፍ እንደምንችል ያስችለናል ብለዋል፡፡አሰልጣኙ ተጨዋቾቹ ከጌታነህ ከበደ የቁርጭምጭሚት ጉዳት በስተቀር በሙሉ ጤንነት ላይ እንደሚገኙም ተናግረዋል፡፡የወዳጅነት ጨዋታዎች ያላደረግነው የምንፈልገውን ሀገር በማጣታችን ነው ያሉት አሰልጣኙ ናይጀሪያም የወዳጅነት ጨዋታ ሳታደርግ ወደ ጨዋታው ስለምትመጣ በእሁዱ ጨዋታ የጎላ ተጽዕኖ አይኖረውም ብለዋል፡፡የዋሊያዎቹ አባላት ለሀገር ውስጥ መገናኛ ብዙሃን መግለጫ ላለመስጠት አቅማምተዋል መባሉ ትክክል አለመሆኑን የዋሊያዎቹ አንበል ደጉ ደበበ ገልጿል፡፡እንደ ደጉ ደበበ ገለጻ ጋዜጠኞች የተጨዋቾችን የእረፍትና የዝግጅት ጊዜ የሚሻማ አካሄድ በመከተላቸው የተከሰተ እንጂ አድማ አለመሆኑን ተናግሯል፡፡እንደ ኢሬቴድ ዘገባ የናይጀሪያ ብሔራዊ ቡድን ነገ ጥቅምት 2/2006 አዲስ አበባ እንደሚገባ የሚጠበቅ ሲሆን ወሳኙ ጨዋታ በመጪው እሁድ ከቀኑ 10 ሰዓት በአዲስ አበባ እስታዲዮም ይካሄዳል፡፡